钦定古今图书集成/明伦汇编/官常典/第201卷 > 戴至德
## 钦定古今图书集成/明伦汇编/官常典/第201卷 > 戴至德

按《唐书戴胄传》：胄无子，以兄子至德为后。至德乾封
中累迁西台侍郎，同东西台三品，阅十数年，父子继
为宰相，世诧其荣。高宗尝为飞白书赐侍臣，赐至德
曰：“汎洪源，俟舟楫”，郝处俊曰：“飞九霄，假六翮”，李敬元
曰：“资启沃，罄丹诚”，崔知悌曰：“仗忠节，赞皇猷。”皆见意
于辞云。迁尚书右仆射。时刘仁轨为左仆射，人有所
诉，率优容之。至德乃诘究本末，理直者密为奏，终不
显私恩。由是当时多称仁轨者，号仁轨为“解事仆射。”
尝更日听讼，有妪诣省，至德收其牒，妪乃复取曰：“初
以为解事仆射，今乃非。”至德笑还之。人服其长者。或
以问，至德答曰：“庆赏刑罚，人主之柄，为臣岂得与人
主争也？”帝知，叹美之。仪凤四年卒，诏百官哭其第，赠
开府仪同三司、并州大都督，谥曰“恭。”